Fil-bidu tal-Avvent l-Isqfijiet Maltin stiednu lill-poplu Malti biex jirrifletti fuq x’tip ta’ relazzjoni ħajja jrid li jkollu ma’ Gesù Kristu u dwar kif it-tagħlim tiegħu qed jaffettwa d-deċiżjonijiet li jittieħdu ta’ kuljum. L-Arċisqof Pawl Cremona, l-Isqof ta’ Ghawdex Mario Grech u l-Isqof Charles Scicluna ngħaqdu flimkien biex f’pastorali ta’ żewġ paġni u nofs b’siltiet bibliċi taw sfond storiku ta’ kif il-poplu ta’ Alla mexa f’relazzjoni kontinwa mad-divinità. Semmew kif fit-Testment l-antik il-poplu kien jimxi ma’ Alla filwaqt fit-Testment il-Ġdid, Gesu Kristu joħroġ bħallikieku kien l-għarus tal-poplu. L-Isqfijiet jispjegaw li l-għarfien ta’ Kristu għandu jinkoraġġixxi lill-individwu biex jagħti l-appoġġ tiegħu lill-oħrajn u jgħix f’ambjent ta’ maħfra, ġustizzja, bżulija u rġulija. Fuq livell ta’ komunità, l-Isqfijiet jgħidu li jekk Kristu jaffettwa l-ħajja soċjali jsir tqassim ġust tal-ġid komuni, jitjiebu l-kondizzjonijiet soċjali tal-ħaddiema u tal-pensjonanti. L-Isqifjiet appellaw biex kull individwu f’dan iż-żmien tal-Milied jisma’ u jirrifletti fuq il-Kelma ta’ Alla ħalli jagħraf jiddeċiedi tajjeb quddiem ideat u fehmiet foloz. Iħeġġu lill-insara biex jagħmlu għażla ċara favur il-faqar kif għex Kristu nnifsu biex jgħolli lill-bniedem ħalli jkun jista’ jkollu relazzjoni spiritwali mad-divin.